खोसोखां जितेन सर्गियारि गेवलां मेलाव गाहाइ आलासि महरै दुलाराय बर’ फरायसा आफादनि लेङाइ आफादगिरि जयन्त बसुमतारिया बाहागो लानानै रायजो राजानि सायाव बुंफोरथियोदि, – “दिनै जोंनि हारिनि बिफा बडफा उपेन्द्रनाथ ब्रम्हनि माखासे दिजाइन दानानै गालांनाय बायदिनो फरायसा आफादा खामानिफोरखौ मावबोगासिनो दं। गुबन माहारिया मोनथायफोरखौ मोनोब्ला जोंनि हारियाबो मोन्थायफोरखौ मोनथारनांगोन। जोंहा जारिमिन दङखायो सनितपुराव थानाय बानराजा मुंनि सुबुंङा आरो सिंग्रि गामि बायदियाव माखासे थालांनाय नेर्सोनना जोंनि बर’ हारिनिनो बाहागो। बेखायनो जों गोदो गोदाइनिफ्रायनो आजौ-आजैमोननि गालांखानाय मोन्थायफोरखौसो मोनथार नांगौ होननानै दाबि खालामबोदों। दिनै बर’फोरनि गेजेराव बि.ए.सि., बि.टि.सि. आरो बि.टि.आर. गासै मोनथाम गोरोबथा जालांबाय। नाथाय बे बि.टि.सियाव थालांनाय माखासे खामानिफोरखौ बिटिआर गोरोबथानि गेजेरजों मावफुंनो नाजादों।”